**LÁMPAGYÚJTOGATÓK RAKÉTAKILÖVÉS: VILÁGPREMIER A FÖLD NAPJÁN**

**NAGY LÉPÉS AZ EMBERI(ES)SÉGNEK**

**Hát eljött, amire ősidők óta vártunk. Történelmi jelentőségű szerdai napnak ígérkezik 2015. április 22. Közép-európai idő szerint 19:00 órakor felbocsájtjuk az emberiség első filmes üzenetét egy távoli galaxis idegen civilizációja felé. A LÁMPAGYÚJTOGATÓK című kultúr sci-fit az alkotók ugyanis egy rakétába építve kívánják feljuttatni a világűrbe. Ha az emberi létről egyetlen mindent összegző filmet szeretnél látni: a LÁMPAGYÚJTOGATÓK legyen az.**

Nemrégiben rádiójelek érkeztek az Androméda-ködből. Válaszul pedig Dr. Százados Miklós rendezésében\* 42 (!) ismert és elismert honfitársunk fogalmazta meg közel két órában azokat a mindenki számára fontos vezérgondolatokat, amelyek mentén mi emberek az életünket éljük és megéljük. A LÁMPAGYÚJTOGATÓK a valaha készített legszövevényesebb és legmélyebb mélyinterjú füzér; formabontó és egyedi, a realitás és a fikció határán egyensúlyozó izgalmas filmszerű kerettörténettel.

A Cinema City Magyarország, a WestEnd City Center és a Ustream jóvoltából a WestEnd ad helyet annak a nagyszabású ingyenes eseménynek, amely során útjára indítják az emberiség űrüzenetét, ezt követően pedig az ország összes érdeklődőjének a mozikban bemutatják a világ első kultúr sci-fijét; a LÁMPAGYÚJTOGATÓK című filmet.

A LÁMPAGYÚJTOGATÓK alulról építkező, apolitikus társadalmi motivációs film; a tervek szerint a Ustream segítségével élő adásban egy időpontban országosan mind a 20 Cinema City mozi és a programhoz csatlakozó többi mozi összekapcsolásával kerülhet bemutatásra a Föld lakói számára is. Az alkotók április 22-én 19:00 órától a WestEndből, mint központi helyszínről tervezik közvetíteni a történelmi pillanatokat. Az esemény házigazdája Dombóvári István humorista; az ősbemutatóra meghívást kaptak a film főszereplői is, közülük az est során szóbeli és képes űrüzenetekkel; dalokkal, hihetetlen igaz történetekkel és mesékkel, illetve a magyar holdjáróval, a Pulival sokan színpadra is lépnek. A szervezők számítanak a közönség aktív részvételére is. Az alkotók ebben a formában egyszeri és megismételhetetlen országos közösségformáló szellemi élményt ígérnek. A film bemutatója előtti premier eseményt az ORIGO és a partnerként jelentkező portálok és felületek élő adásban közvetítik; a film ezt követően aznap a mozikban tekinthető meg.

**A LÁMPAGYÚJTOGATÓK impozáns szereplőgárdájának minden tagja az első kérésre azonnal csatlakozott a különleges küldetéshez**: **Almár Iván** – csillagász, **Ábrahám Péter** – MTA CSFK főigazgató, **Argyelán Krisztina** – műsorvezető, **Berg Judit** – író, **Besenyei Péter** – műrepülő versenyző, **Boldogkői Zsolt** – SZTE ÁOK Orvosi Biológiai Intézet, intézetvezető professzor, **Dombóvári István** – humorista, **Erdei Zsolt** – ökölvívó, **Fehér Gyula** – a Ustream társalapítója és technológiai igazgatója, **Fejes Tamás** – a Tankcsapda dobosa, **Fluor Tomi** – zenész, **Harcsa Veronika** – jazz énekes, **Illényi Katica** – hegedűművész, **Jordán Adél** – színész, **Kammerer Zoltán** – olimpiai bajnok kajakozó, **Kamarás Iván** – színész, **Karafiáth Orsolya** – író, **Katus Attila** – életmód tanácsadó, **Kiss Tibor** – a Quimby frontembere, festőművész, **Kovácsovics Fruzsina** – zenész, **Kozma Orsi** – énekes, **Kulifai Tamás** – világbajnok kajakozó, **Laár András** – a KFT frontembere, humorista, **Lackfi János** – költő, **Leskovics Gábor** – a Pál Utcai Fiúk frontembere, **Lovasi András** – a Kiscsillag és a Kispál és a Borz frontembere, **Lubics Szilvi** – ultrafutó, **Lukács László** – a Tankcsapda frontembere, **Növényi Norbert** – sportoló, **Péterfy Bori** – színész, énekes, **Qka MC** – Animal Cannibals, **Rakonczay Gábor** – hajós, **Rátgéber László** – kosárlabda edző, **Ricsi Pi** – Animal Cannibals, **Sidlovics Gábor** – a Tankcsapda gitárosa, **Szakos Krisztián** – zeneszerző-producer, **Szentpéteri József** – természetfotós, **Takáts Eszter** – zenész, **Tari Annamária** – pszichológus, **Török Gábor** – politológus, **Vida Ágnes** – babapszichológus.

A LÁMPAGYÚJTOGATÓK az emberi(es)ség nagy filmje; a mai Magyarország legkülönlegesebb összefogása; új világokat szólít meg. Önmagunk belső és eddig ismeretlen világait. A szervezők várják mindazok támogatását, akik segíteni tudnak abban, hogy a film útra bocsájtása minél jobban beragyoghassa a fölénk boruló sötét világűrt. Várják egyúttal az összes hazai mozi jelentkezését, akik részt vennének a programban (e-mail: mikedude@mikedude.hu). Üzenjünk együtt az Andro-médiának; gyertek és legyünk ott minél többen a LÁMPAGYÚJTOGATÓK Napján! Az eseményre a **www.facebook.com/Lampagyujtogatok** oldal likeolásával és megosztásával lehet jelentkezni. A program összeállítása folyamatban van, a szervezők részletes tájékoztatást ígérnek, amint ez véglegessé válik.

A LÁMPAGYÚJTOGATÓK új mozielőzetese: **https://www.youtube.com/watch?v=XSbSC0LLIMU**

A LÁMPAGYÚJTOGATÓK főcímdalának szöveges astroklipje: [**https://www.youtube.com/watch?v=r7MBufO0fTk**](https://www.youtube.com/watch?v=r7MBufO0fTk)

\***Receptajánló. Hogyan készül a kultúr sci-fi?** A filmet szűk körű baráti összefogással, állami támogatás nélkül **Százados Miklós** rendezte, **Bognár Tamás** és **Szathmári Tamás** operatőri segítségével és **Csáky Zsadány** együttműködésével. A képi utómunkákban **Kádas Péter** segített, a fényelésben pedig **Varga Zsolt Iván** állt rendelkezésükre. A zene **Fodor Dávid** és **Takáts Eszter**, valamint **Hosszú Attila** áldozatos munkája. Híreinket **Bőhm Kornél** segíti eljuttatni a kedves olvasóhoz; **Venczel Endre** pedig a film és a közönség felejthetetlen találkozásának pillanataiért fáradozik. A LÁMPAGYÚJTOGATÓK kutatást **Lerf Andrea** és **Hartmann Krisztina** készítették. Köszönjük szereplőink és segítőink önzetlen együttműködését! Figyelem! Kultúr sci-fit gyártani veszélyes üzem. Hallgass ránk; ne próbáld ki otthon!